Februarie 2017 – fotonegatief
Ons voel in emoji's
"dis tyd vir introspeksie en meditasie
stip studie van ons kommunikasie:
'n emoji-dialoog meer ondeursigtig
en dubbelsinning as die boek Obadja.
ek ontsyfer ons versierde Whatsapp-teks
soos 'n raaisel, analiseer my: "resiesperd
heuningpot," en jou antwoord:"dolfyn pyn-
appel. dolfyn. dolfyn. dolfyn. pynappel."
oningeligtes sal aanneem dis verspot
dié piktogramme van riete, ballonne
en roomkleurige ramme, maar ons maak
op die vloeibaarheid staat om gelyktydig
met en verby mekaar te praat in emoji
kan ons dinge sê sonder om onsself tussen klipmure van sin vas te keer."
-bibi slippers, fotostaatmasjien (slegs 'n gedeelte van volle gedig)
Het ons vergeet om te lag? Lag ons regtig of lag die emoji met die trane wat loop, namens ons.
Plaas ons 'n blommetjie aan die einde van 'n Whatsapp boodskap om onrealistiese versoeke so ietwat meer aanvaarbaar te maak? Praat ons in emoji om te verhoed dat ons tussen die klipmure van sin vasgekeer word?
Ons almal weet dat die "video killed the radio-star", maar het ons almal dit al oorweeg dat emoji-taal dalk die skim in die nag is wat ons skryfvernuf punt vir punt, komma vir komma en intensiewe vorm vir intensiewe vorm voor ons neuse gaps.
As dit kom by inklusiwiteit kan daar geen klippe na emoji -taal gegooi word nie: naas die feit dat alle mense ongeag hul taal die emoji's min of meer dieselfde kan interpreteer, kan mens ook enige velkleur, haarstyl of beroep van jou keuse wees en versprei. En sommer so met-'n-deur-in -die-huisval-opmerking, emoji's sluit ook gesigsuitdrukkings, liggaamstaal asook voorwerpe in- alles natuurlik voorwerpe wat daagliks emosie in ons ontlok, so ek neem aan die klassifikasie is seker gedeeltelik korrek. (bv. die suggestiewe eiervrug)
Maar met hierdie diversiteit staan emoji's ook aan die voorgrond van diskriminasie soos seksisme, rasisme ens. Emoji's is soos 'n giftige spinnekop wat nie kan byt nie – die gebruik daarvan los veel te wense aangesien jy kan invoeg soos jy wil en die wêreld moet hierdie piktogram-taal, lees of ietwat meer ontsyfer. En so kan 'n mens op 'n baie subtiele manier 'n klip in die bos gooi sonder dat die lesers weet of dit 'n klip is.
In 'n nuwe lyfie se eerste duisend dae vasgestring aan die wêreld en nou nie meer aan hul moeder nie, kommunikeer die kleine breintjie grotendeels deur middel van emosies en later hier en daar woorde. Alhoewel hul woordeskat daagliks uitbrei, praat hul nou nie in komplekse sinne nie. En aangesien die mensdom daarin faal om terug te keer na die fetale posisie (behalwe natuurlik saans op hul sy), gryp mens na enigiets met die buitelyne van kleintyd, sorgvrye-tyd. Maar met die onverpoosde najaag van geelgesiggies en spraaklose emosies wat ontsyfer moet word, lei mense se vermoë om hulself oor 'n elektroniese boodskap en selfs in die lewe beide met woord en gesig uit te druk, daaronder.
Emoji's veroorsaak dat mense nie meer emosies kan uitdruk of omskryf nie.Mense sê nie meer vir mekaar hulle is lief vir mekaar nie. Ons hartjie mekaar en dan moet die ontvanger maar twee en twee by mekaar sit.
En nee, daar is niks verkeerd met 'n brander emoji langs die boodskap wat handel oor die reëlings aangaande die wandeling op die strand nie, hoegenaamd nie, emoji gerus so voort in vrede – moet net nie so lui word vir kommunikeer dat jy jou woorde met emoji's begin vervang nie. Want op skrif bestaan 'n appel uit 5 letters en twee lettergrepe en nie bloot uit 'n rooi-ronde-appelfatsoen-slim-inligtingstegnologie-ontwikkelaar-prentjie nie.
Emoji's is die sokkie en nie die skoen nie. Die skoen kan die sokkie dra, maar die sokkie kan nie die skoen dra nie. (Leidraad in die ontsyfering van hierdie metafoor: Die skoen is woorde)
"Wat is hierdie snaakse prentjies in jou boodskappe, Shirley?" Want al emoji's wat my ouma ken, is kruisie sirkeltjie kruisie sirkeltjie – soentjie drukkie soentjie drukkie. (Hier waar die ouderdom onskuld bring en die jeug beïnvloedbaarheid)
" 'peer.' wanneer die sagteware soveel verouder het dat ons fone artefakte word en ons voice notes onhoorbaar, sal iemand darem nog hierdie notas kan lees en probeer interpreteer. wat van ons sal oorbly is 'sestig snye pizza.' 'sonbesie. shiba inu.' 'nukkerige panda-gesig.' 'bisep.' 'suggestiewe eiervrug.' "
Naskrif: Ek is stout vir 'n emoji of twee. En ek moet seker bieg: ek het deur 'n emoji fase gegaan tot woorde my regterbrein kom annekseer het.
Posted on Februarie 18, 2017 April 6, 2019 by fotonegatief Posted in Die'tjie en Datjies	Tagged #emoji #emosie #kommunikeer #sosialemedia #instagram	Lewer kommentaar